Poveikio vertinimo ataskaitos santrauka

Gebėjimų stiprinimas saugumui ir vystymuisi remti

A.Būtinybė imtis veiksmų

2013 m. gruodžio 19–20 d. Europos Vadovų Tarybos išvadose pabrėžiama, kad „svarbu remti šalis partneres ir regionines organizacijas, rengiant mokymus, teikiant konsultacijas, įrangą ir išteklius, kai to reikia, kad jos vis labiau galėtų pačios užkirsti kelią krizėms ar jas valdyti“ . 2015 m. balandžio mėn. Europos Komisija ir Sąjungos vyriausioji įgaliotinė užsienio reikalams ir saugumo politikai priėmė bendrą komunikatą „Pajėgumų stiprinimas remiant saugumą ir vystymąsi“. Šiame komunikate nurodyti ES pajėgumų padėti partneriams stiprinti gebėjimus saugumo sektoriuje trūkumai ir padaryta išvada, kad „šiuo metu nėra ES biudžeto priemonės, kuri būtų skirta saugumo pajėgumų, ypač karinių, stiprinimui šalyse partnerėse visapusiškai finansuoti“ . Dėl to kyla problemų, nes dėl konfliktų, nesaugumo ir nestabilumo kyla žmonių kančios, priverstinis perkėlimas ir skaudūs vystymosi padariniai, kaip pripažinta Jungtinių Tautų rezoliucijoje „Keiskime mūsų pasaulį. Darnaus vystymosi darbotvarkė iki 2030 m.“, įskaitant tikslą Nr. 16, , susijusį su taika ir stabilumu.

Siekiant sustiprinti vystymosi srities pastangas, būtinas stabilumas ir saugumas – jie yra dalis visapusiškų vystymosi politikos strategijų, pagal kurias kuriamos sąlygos taikai ir žmonių saugumui. Nustatyti gebėjimų stiprinimo saugumui ir vystymuisi remti trūkumai trukdo ES siekti tikslų išorės veiksmų srityje, be kita ko, sudaryti sąlygas taikai, žmonių saugumui ir tvariam vystymuisi.

Bendrieji šios iniciatyvos tikslai išdėstyti ES sutarties 21 straipsnyje ir SESV 208 straipsnyje. Visų pirma siekiama:

užtikrinti, kad ES paramos vystymuisi, teikiamos nestabilioms besivystančioms šalims, nevaržytų nestabilumo bei konfliktinės situacijos, ir suteikti galimybę visiems saugumo srities subjektams, įskaitant karinius subjektus, užtikrinti stabilumą, taiką ir viešąją tvarką;

stiprinti darnų ekonominį, socialinį ir aplinkosaugos srities vystymąsi besivystančiose šalyse, visų pirma siekiant panaikinti skurdą, laikantis Jungtinių Tautų ir kitų susijusių tarptautinių organizacijų kontekste prisiimtų įsipareigojimų ir siekiant patvirtintų tikslų.

Konkretūs tikslai:

padėti stiprinti šalių partnerių gebėjimus pačioms užkirsti kelią krizėms ir jas valdyti;

padėti didinti saugumo subjektų, įskaitant karinius subjektus, veiksmingumą šalyse partnerėse stiprinant gebėjimus, kuriais remiamas saugumas ir vystymasis, taip pat

padėti užtikrinti, kad būtų laikomasi teisinės valstybės ir gero valdymo principų ir stiprinti civilinę kontrolę ir karinių subjektų priežiūrą trečiosiose šalyse.

ES veiksmai yra būtini ir grindžiami tiek Sutartyje (ES sutarties 21 straipsnyje ir SESV 208 straipsnyje) nustatytais tikslais, tiek subsidiarumo principu. ES valstybės narės paprašė Komisijos ir vyriausiosios įgaliotinės pateikti pasiūlymų, kad Sąjunga galėtų visapusiškai imtis veiksmų gebėjimų stiprinimo saugumui ir vystymuisi remti srityje. Išsami ir lanksti ES parama saugumo sektoriui padėtų sudaryti sąlygas imtis trumpalaikių ir ilgalaikių veiksmų siekiant suburti visus šalies saugumo srities subjektus ir geriau koordinuoti tokią paramą.

B.Sprendimai

Nesprendžiant problemos menksta Sąjungos veiksmų veiksmingumas ir ji negali padėti užtikrinti stabilumo ir siekti darnaus vystymosi tikslų, visų pirma nestabiliose šalyse. Todėl reikia pateikti pasiūlymą, kuriuo būtų teikiama reikiama visapusiška finansinė parama visiems saugumo sektoriaus subjektams, įskaitant karinius subjektus, jeigu galima aiškiai įrodyti, kad numatytos veiklos tikslas ir turinys padeda siekti vystymosi politikos tikslų.

Be kita ko, numatyta pritaikyti esamus bendrojo Sąjungos biudžeto finansavimo mechanizmus ir nebiudžetinius mechanizmus, taip pat parengti išsamią tikslinę finansinę priemonę. Numatyta skirtingos aprėpties esamos antrinės teisės aktų pokyčių, susiję terminai taip pat skiriasi. Svarbu sprendimą rasti nedelsiant, kad būtų galima spręsti neatidėliotinas problemas. Tokia neatidėliotina priemonė būtų pasiūlymas, kurį Komisija priimtų 2016 m.

Poveikio vertinime padaryta išvada, kad priemonės, kuria prisidedama prie stabilumo ir taikos (IcSP), peržiūra būtų tinkamiausias ir veiksmingiausias sprendimas trumpuoju laikotarpiu. Norint ilguoju laikotarpiu visapusiškai įgyvendinti gebėjimų stiprinimo saugumui ir vystymuisi remti iniciatyvą (t. y. įskaitant paramą kariniams subjektams su gynyba susijusiais tikslais), biudžetinę priemonę (dėl vystomojo bendradarbiavimo) reikėtų derinti su kitu, galbūt nebiudžetiniu, mechanizmu.

Be išsamių konsultacijų su valstybėmis narėmis ir kitais suinteresuotaisiais subjektais 2015 m., nuo 2016 m. balandžio 1 d. iki gegužės 27 d. internetu vyko viešos konsultacijos, per kurias visuomenė galėjo teikti atsiliepimus. 94 proc. respondentų pritarė tam, kad veiksmingas, teisėtas ir atskaitingas šalių partnerių saugumo sektorius galėtų padėti užtikrinti taiką, žmonių saugumą ir darnų vystymąsi. Be to, 85 proc. respondentų pritarė, kad sustiprinus karinių subjektų valdymą, visų pirma nestabiliose šalyse, būtų galima užtikrinti stabilumą ir pasiekti JT darnaus vystymosi tikslus. Viešos konsultacijos (nors jos ir nebuvo reprezentatyvios) rodo, kad subjektai, su kuriais konsultuotasi, pritarė tam, kad reikia imtis veiksmų. 2016 m. balandžio 15 d. neoficialiame dokumente dešimt ES valstybių narių pabrėžė, kad trumpuoju laikotarpiu IcSP yra tinkamiausia priemonė gebėjimų stiprinimo saugumui ir vystymuisi remti srityje.